

Az Önkormányzati ASP projekt finanszírozására vonatkozó információk

Az önkormányzati ASP szolgáltatás kiterjesztésére két forrás biztosít finanszírozást:

* Csatlakoztatási pályázat az önkormányzatoknak, amelynek kerete 8.500.000.000 Ft.
* Kiemelt projekt, amelynek kerete 15.000.000.000 Ft.

*Pályázati kiírás*

Az önkormányzati csatlakozási felkészülési feladatok támogatására tervezetten egy 8.5 Mrd Ft-os pályázati keret áll rendelkezésre.

A pályázati konstrukció, ami a forrásmegosztás arányait is rögzíti a „Csatlakoztatási konstrukció az önkormányzati ASP rendszer országos kiterjesztéséhez” című, KÖFOP-1.2.1-VEKOP-16 kódszámú Felhívás, ami 2016. 08. 15-én jelent meg.

A támogatott önkormányzati oldali felkészülési tevékenységek az alábbiak.

A támogatható tevékenységekhez kapcsolódó előírások

|  |  |
| --- | --- |
| Eszközök beszerzése | Legalább az ASP Korm. rendelet 2. számú mellékletében foglalt paraméterekkel rendelkező, az önkormányzati ASP rendszer szakrendszereinek használatához szükséges eszközök beszerzése támogatott:  - felhasználói (önkormányzati) munkaállomások 17 (munkaállomás, laptop, licencek, monitor),  - nyomtató, hálózati eszközök és multifunkciós nyomtatók (nyomtató, másoló, scanner).  Az ASP szolgáltatáshoz kapcsolódó minden (beleértve a nem jelen projekt keretében beszerzésre került) munkaállomáshoz kötelező 1 db, az elektronikus személyi igazolvány olvasására alkalmas kártyaolvasó beszerezése. |
| Működésfejlesztés és szabályozási keretek kialakítása | Az önkormányzatnak az ASP szolgáltatáshoz való csatlakozási folyamat során felül kell vizsgálni belső folyamatait, működési rendjét és a belső szabályozó eszközeit, azokat hozzáigazítani az ASP-ben biztosított szakrendszerek működési rendjéhez. A projekt megvalósítása során támogatott a belső és külső szabályzások aktualizálása, szükség esetén új szabályzatok, rendeletek készítése. Minimálisan elvárt tevékenység a jogszabály által kötelezően előírt Informatikai Biztonsági Szabályzatnak és az Iratkezelési szabályzatnak az ASP működési rendjéhez való igazítása. Kötelezően elvégzendő tevékenység. |
| Önkormányzatok elektronikus ügyintézéséhez kapcsolódó feltételek kialakítása | Csatlakozás az ASP elektronikus ügyintézési szolgáltatás rendszeréhez és ennek segítségével elektronikus ügyintézési szolgáltatás nyújtása az állampolgárok és a vállalkozások felé az ASP tájékoztatási portálon megjelölt módon, amennyiben a lakosság lélekszáma a 3000 főt meghaladja. Önkormányzati feladatok:  - bevezetett helyi adók, átengedett központi adók bevallására szolgáló űrlapok kitöltését segítő útmutató elkészítése, honlapon való közzététele, Önkormányzati Hivatali Portálrendszerben az űrlapok publikálása,  - vállalkozók és számviteli szolgáltatók körében az online bevalláskitöltő rendszer ismertetése, szükség esetén bemutatása/oktatása  - az adózás rendjéről szóló 2003. évi XCII. törvény 5. § (3) bekezdés hatályos szövege szerinti önkormányzati rendelet megalkotása. Kötelezően elvégzendő tevékenység (támogatási kategóriától függően). |
| Önkormányzati szakrendszerek adatminőségének javítása, migrációja | - Adattisztítás: A rendszer hatékony működése érdekében a migráció során felül kell vizsgálni a migrálásra kerülő adatállományokat és a szükséges tisztításokat el kell végezni annak érdekében, hogy azok adatminősége megfelelő legyen. Az adattisztítás során ki kell térni a formai és szintaktikai hibák javítására és lehetőség szerint vizsgálni kell az adatok megfelelőségét, hogy a rendszerbe validált információk kerüljenek.  - Rendszer testreszabás, paraméterezés: Az önkormányzatnak a csatlakozási folyamat során a számára létrehozott felületen meg kell határoznia a hozzáférésre jogosultak körét, meg kell határoznia a rendszer indításához szükséges indító beállításokat, azokat az egyedi, az adott önkormányzat működésére jellemző paramétereket, amelyek szükségesek a rendszer működéséhez.  - Adatmigráció: A csatlakozási folyamat során az önkormányzatoknak a korábbi nyilvántartásaikból az ASP Korm. rendeletnek megfelelően migrálniuk kell az adataikat. Az ASP szolgáltató által meghatározott módszertan alapján, központi támogatás segítségével szükséges az adatok betöltését elvégezni az informatikai rendszerbe, a betöltés során keletkező esetleges hibákat ki kell javítani.  A migrációt ASP központ által, központilag meghatározott módszertan alapján, központi támogatás segítségével kell elvégezni, valamint elvárás, hogy olyan minőségű adatok kerüljenek migrálásra, amelyek megfelelnek a beépített ellenőrző rendszernek. Kötelezően elvégzendő tevékenység |
| Oktatásokon történő részvételhez kapcsolódó utazás | Az ASP központ által szervezett, az ASP szolgáltatások bevezetéséhez kapcsolódó oktatásokon való részvételhez szükséges. Az oktatások költsége az ASP központot terheli. A felhívás keretében az önkormányzat érintett dolgozóinak, az oktatásokon történő részvételhez kapcsolódó, helyközi utazási költségei támogathatóak. (a helyi közlekedés költségei nem elszámolható). Kötelezően elvégzendő tevékenység. |
| Tesztelés, élesítés | Az ASP szolgáltatáshoz történő csatlakozás során az önkormányzatoknak belső erőforrásaik felhasználásával tesztelniük, ellenőrizniük kell a számukra kialakításra kerülő szolgáltatásokat, működésük megfelelőségét. A tesztelési tevékenység a rendszerek élesítésével, valamint a Szolgáltatási Szerződés megkötésével zárul. A megkötött és hatályba lépett Szolgáltatási Szerződéseket projekt zárójelentéséhez csatolni szükséges. |
| Egyéb tevékenységek | - Projektmenedzsment  - Horizontális követelmények teljesítése  - Kötelező tájékoztatás, nyilvánosság |

*Támogatást igénylők köre:*

A pályázati felhívás keretében települési önkormányzatok, valamint közös önkormányzati hivatalok székhely önkormányzatai a települések állandó lakosságszámától függően az alábbi kategóriákban nyújthatnak be támogatási kérelmet:

* Az 1. kategóriában: a 3000 fő alatti lakosságszámú települések
* A 2. kategóriában: a 3000 fő – 10000 fő közötti lakosságszámú települések
* A 3. kategóriában: a 10000 fő fölötti lakosságszámú települések

A közös önkormányzati hivatalok esetében a közös hivatalt alkotó települések együttes állandó lakosságszáma a kategóriába sorolás alapja. A felhívás keretében támogatási kérelmet konzorcium nem nyújthat be.

*Támogatásban nem részesíthetők köre*

A pályázat keretében támogatási kérelmet nem nyújthatnak be

* települési nemzetiségi önkormányzatok
* területi (megyei) önkormányzatok
* közös önkormányzati hivatal tag önkormányzatai (kivéve a közös hivatalt vezető önkormányzat)
* az EKOP-2.1.25 jelű „Önkormányzati ASP központ felállítása” című kiemelt projekt keretében támogatásban részesült önkormányzatok
* a KMOP 4.7.1. jelű „Elektronikus helyi közigazgatási infrastruktúra fejlesztése” pályázat keretében támogatásban részesült önkormányzatok.

*A támogatási kérelem benyújtásának határideje és módja*

A felhívás keretében a támogatási kérelmek benyújtására két szakaszban van lehetőség, összhangban az ASP Korm. rendelet 12. § -ban foglalt kötelezettségek ütemezésével:

* 1. Szakasz: Az ASP Korm. rendelet 4. melléklet szerinti települési önkormányzatok esetében: 2016. szeptember 15. - 2016. szeptember 30. között lehetséges
* 2. Szakasz: Az ASP Korm. rendelet 4. mellékletben nem felsorolt, jogosult önkormányzatok esetében: 2017. február 1. - 2017. február 28. között lehetséges

A pályázati projektek fizikai befejezésének legkésőbbi időpontja: 2018. június 30.